钦定古今图书集成/理学汇编/经籍典/第186卷 > 王充论衡 > 《案书篇》
## 钦定古今图书集成/理学汇编/经籍典/第186卷 > 王充论衡 > 《案书篇》

《春秋左氏传》者，盖出孔子壁中。孝武皇帝时，鲁共王
坏孔子教授堂以为宫，得佚《春秋》三十篇，《左氏传》也。
公羊高、穀梁、寘胡母氏皆传《春秋》，各门异户，独《左氏
传》为近得实。何以验之？《礼记》造于孔子之堂，太史公，
汉之通人也，《左氏》之言与二书合，公羊高、穀梁寘胡
母氏不相合。又诸家去孔子远，远不如近，闻不如见。
刘子政玩弄《左氏》，童仆妻子皆呻吟之。光武皇帝之
时，陈元、范叔上书连属，条事是非，《左氏》遂立范叔寻
因罪罢。元叔天下极才，讲论是非，有馀力矣。陈元言
讷，范叔章诎，左氏得寔明矣。言多怪，颇与孔子“不语
怪”力相违返也。《吕氏春秋》亦如此焉。《国语》，左氏之外
传也。左氏传经辞，语尚略，故复选录《国语》之辞以实。
然则《左氏国语》，世儒之实书也。

孔子作《春秋》，采毫毛之善，贬纤介之恶。可褒则义以
明其行；善可贬则明其恶以讥其操。新论之义，与《春
秋》会一也。